છ દિવસના ગુમ થયેલા બાળકને ચાર લાખમાં નિ:સંતાન દંપતીને વેચવામાં આવ્યુ હોવાનો ઘટસ્ફોટ | નવગુજરાત સમય
1 / 1 બાળક ખરીદ કરનાર આર્મી પરિવારનું નિ:સંતાન દંપતીને બાળક સાથે બિહાર ખાતેથી ઝડપી પાડ્યુ : બાળકનું વેચાણ પંચમહાલ જિલ્લાના કાલોલના કલ્પેશ રાઠોડ સહિત છની કરી અટકાયત
વડોદરા જિલ્લાના વાઘોડિયા તાલુકામાં આવેલા ભાનનગરપુરા ગામમાંથી માતાની પડખે સૂઇ રહેલુ બાળક પાંચ દિવસ અગાઉ થયુ હતુ ગાયબ
વડોદરા જિલ્લાના વાઘોડિયા તાલુકાના ભાનનગરપુરા ખાતેથી ગુમ થયેલા છ દિવસનું નવજાત શિશુ બિહારથી મળી આવ્યુ હોવાની સ્ફોટક વિગતો બહાર આવી છે. પાંચ દિવસની પોલીસને શોધખોળમાં બાળકને ચાર રૂપિયામાં નિ: સંતાન દંપતીને વેચાણ કરવામાં આવ્યુ હોવાનો ઘટસ્ફોટ થયો છે. આર્મીમાં લાન્સ નાયક તરીકે ફરજ બજાવતાં નિ: સંતાન દંપતી સહિત બાળકનું અપહરણ કરીને વેચાણ કરનાર ટોળકીના છ સભ્યોની વડોદરા જિલ્લા પોલીસે અટકાયત કરી છે.
વડોદરા જિલ્લા પોલીસના સત્તાવાર સૂત્રોના જણાવ્યા અનુસાર વાઘોડિયા તાલુકાના ભાનનગરપુરા ગામમાં પાંચદેવલા – અભરામપુરા રોડ પર આવેલી નવીનગરીમાંથી ગત તારીખ ૨૧મીએ સંગીતાબેન પુનમબેન દેવાપુજકનુ છ દિવસ અગાઉ જન્મેલુ બાળક ભેદી સંજોગોમાં ગાયબ થયુ હતુ. રાત્રી દરમિયાન માતાની પડખે સૂઇ રહેલ બાળક ગાયબ થયુ હોવાની ઘટના અંગે પોલીસે ગુનો દાખલ કરીને તપાસ આરંભી દીધી હતી. બાળકને દિવાળીના તહેવારો ટાણે તાંત્રીક વીધી કરનારાઓ ઉઠાવ ગયા હોવાની શંકા, બાળકને કોઇ અઘટિત બનાવ બન્યો હોવાની શંકાએ આસપાસના નદી-નાળા, આસપાસના વિસ્તારના નિ:સંતાન દંપતીઓ, બાળકનો જન્મ થયો ત્યારથી તે ગાયબ થયો ત્યાં સુધી તેના સંપર્ક આવેલાઓની પૂછપરછ, આસપાસના વિસ્તારના સીસીટીવી ફૂટેજ વગેરેની તપાસ માટે જિલ્લા પોલીસ વડા સુધીર દેસાઇ દ્વારા લગભગ સાત ટીમો બનાવવામાં આવી હતી.
આ દરમિયાન પોલીસને પંચમહાલ જિલ્લાના કાલોલ તાલુકાના પણસી ગામે રહેતો કલ્પેશ રમણસિંહ રાઠોડ નામની વ્યક્તિ શંકાસ્પદ હિલચાલ લાગતાં તેની અટકાયત કરી હતી. બાળકને પૈસા ખાતર વેચ્યુ હોવાની શંકાના આધારે પોલીસે ઘનિષ્ટ પુછપરછ કરતાં તેની પાસેથી બાળકના વેચાણ અંગેની વિગતો મળી આવી હતી. કલ્પેશ રાઠોડે જ દિલ્હી ખાતે આર્મીમાં લાન્સ નાયક તરીકે ફરજ બજાવતાં તેના પરિચિત નરેન્દ્રકુમાર રંજનને વેચાણથી આપ્યુ હોવાની કબૂલાત કરી હતી. આ નિ:સંતાન દંપતી બાળકને તેના વતન બિહાર ખાતે લઇ ગયુ હોવાની વિગતો મળી આવતાં વડોદરા પોલીસને એક ટીમ બાળક તથા બાળકને વેચાણથી ખરીદનાર દંપતીને લેવા માટે બિહાર પહોચી ગઇ છે.
બાળક ક્ષેમકુશળ હોવાનું જણાવતાં પોલીસ અધિકારીએ જણાવ્યુ હતુ કે, કલ્પેશ રાઠોડનો છ મહિના અગાઉ નિ:સંતાન દંપતીએ તેઓને બાળક જોઇતુ હોવાથી સંપર્ક કર્યો હતો. તેના માટે તેઓ નાણાં આપવા તૈયાર હોવાનું પણ જણાવ્યુ હતુ. છેલ્લા છ મહિનાથી કલ્પેશ રાઠોડ વડોદરાના ફતેગંજ વિસ્તારમાં રહેતા પ્રવિણ ભીમા ચુનારા (વાઘરી) અને તેની પત્ની દક્ષા પ્રવિણ ચનારાના સંપર્કમાં હતો. આ લોકોએ જ વાઘોડિયા તાલુકના કોટંબી ખાતે રહેતા કાળીદાસ ઉર્ફે કાળીયો પ્રભાત વાઘરીનો સંપર્ક કર્યો હતો. કાળીદાસ અગાઉ ચોરીના પણ ગુનાઓમાં સંડોવાયેલ હતો. કાળીદાસને તેના સમાજના જ રઇજી રાયભાણ વાઘરીની દીકરી સંગીતાને સુવાવડ થઇ હોવાની જાણ થતાં તેણે તેના દિકરાને ઉઠાવી લેવાનો પ્લાન બનાવ્યો હતો. ગત તારીખ ૨૧મીએ રાત્રે કાળીદાસ તથા તેનો દિકરો મહેશ ચુનારા તથા રમણ ધુળાભાઇ રાઠોડીયા ભાનનગરપુરા ખાતે સંગીતાના ઘેર પહોચી ગયા હતા. જ્યાંથી બાળકનુ અપહરણ કર્યુ હતુ. આ બાળકને નિ:સંતાન દંપતીને પહોચાડ્યુ હતુ.
બાળકના આ સોદામાં કલ્પેશ રાઠોડને નિ:સંતાન એવા આર્મીના લાન્સ નાયકે રૂપિયા ચાર લાખનું પેમેન્ટ કર્યુ હતુ. આ પેમેન્ટ બેન્કથી પણ થયુ હોવાથી પોલીસ તપાસમાં આ તમામ અન્ટ્રીઓ પણ મળી આવી હતી. પોલીસે બિહાર ખાતેથી બાળકનો કબ્જો લઇને આજે સાંજ સુધી અમદાવાદ ખાતે આવી પહોંચશે. બીજી તરફ વડોદરામાં પોલીસે અત્યાર સુધી આ પ્રકરણમાં કલ્પેશ રમણસિંહ રાઠોડ, પ્રવિણ ભીમા ચુનારા, દક્ષા પ્રવિણ ચુનારા, કાળીદાસ વાઘરી, રમણ રાઠોડીયાની અટકાયત કરી છે. બિહાર ખાતેથી પોલીસે બાળકની સાથે આર્મી જવાન નરેન્દ્રકુમાર રંજની પણ અટકાયત કરી છે.